Jan Henry T. Olsen

**Jan Henry Tungeland Olsen** (1956–2018) var en norsk konsulent, direktør og politiker (Ap). Han var Norges fiskeriminister i Gro Harlem Brundtlands tredje regjering fra 4. september 1992 til 25. oktober 1996. Olsen hadde variert bakgrunn fra det offentlige og privat næringsliv, samt som fotballentusiast og direktør i Tromsø Idrettslag. Han var fylkesordfører i Troms fra 1991 til han ble statsråd.

## Bakgrunn og yrkeskarrière
Jan Henry T. Olsen ble født i Bergen i 1956, som sønn av skipper Jan Harald Olsen og helsefagarbeider Anna Tungeland. Han flyttet etterhvert til Nord-Norge, hvor han stort sett har bodd siden. Olsen tok eksamen ved økonomisk gymnas i Tromsø i 1976. Siden studerte han rettsvitenskap, samfunnsvitenskap og sosialøkonomi ved Universitetet i Tromsø 1976–1982. Parallelt med studiene arbeidet han som journalist i *[[Andøya Avis]]*, *[[Nordlys (avis)|Nordlys]]* og NRK. Han arbeidet som vitenskapelig assistent ved Universitetet i Tromsø 1983–1984. I 1984 fikk han jobb som økonomikonsulent i Fiskeindustriens Landsforening, en jobb han hadde til han i 1987 ble administrerende sekretær i Troms Fiskarfylking. Olsen var informasjonssjef i Norsk Hydro 1990–1991.

Etter tiden som fiskeriminister har Olsen arbeidet som seniorkonsulent i foretaket Bedriftskompetanse. I 1997 ble han direktør for Biosoft AS. Den stillingen hadde han til han ble administrerende direktør i Tromsø Idrettslag i 2003. I 2005 ble han ansatt som fylkesarbeidssjef i Troms, men overtok i stedet jobben som prosjektmedarbeider i NorthNorway i Brussel. Da prosjektet var over, ble han spesialrådgiver i Storebrand.

## Politisk virke
Han ble leder i Troms AUF i 1982, og ble valgt inn på Troms fylkesting året etter. Som fylkespolitiker var han blant annet leder for fylkesskolestyret, likestillingsutvalget og plan- og næringsutvalget. I 1991 ble Olsen valgt til fylkesordfører i Troms, men fratrådte året etter, da han ble utnevnt til statsråd i Fiskeridepartementet i Gro Harlem Brundtlands tredje regjering.

Olsen var i utgangspunktet mot norsk medlemskap i EU. Han fikk tilnavnet «No fish Olsen» da han i fiskeriforhandlingene med EU sa at Norge ikke hadde noen fisk å gi bort i forhandlingene. Med tiden snudde han imidlertid i synet på EU, og gikk inn for at Norge burde bli medlem.

Olsen satt som fiskeriminister inntil regjeringen gikk av i 1996. Han ble da leder av Arbeiderpartets *[[ad hoc]]*-utvalg for fiskeripolitikk. Han var medlem av Arbeiderpartiets Europa-utvalg 1998–2000. I 2002 ble han valgt til medlem av styret for Universitetet i Tromsø. I 2007 ble han kåret til «Tidenes fiskeriminister» av avisen *[[Fiskaren]]*. Samme år ble han innvalgt i kommunestyret i Tromsø.

## Alzheimers sykdom
I mars 2008 publiserte avisen *Nordlys* et intervju med Olsen der han fortalte at han hadde fått diagnosen Alzheimers sykdom, bare 51&nbsp;år gammel. Olsen og hans kone Laila Lanes ga ut boken *Skynd deg å elske* i 2009, der de fortalte om hvordan sykdommen preget livet. De fikk mange positive tilbakemeldinger på at de var åpne om diagnosen, noe som var ganske uvanlig på den tiden.

I desember 2011 hadde dokumentarfilmen *Min elskede* premiere; filmskaperen Hilde Korsæth hadde fulgt ekteparet Olsen/Lanes fra oktober 2008 til oktober 2009.

Jan Henry T. Olsen døde i 2018, 61 år gammel.

## Referanser




## Eksterne lenker
* 
* 
*